ꠀꠟ-ꠎꠛꠥꠞ ৮
ꠄꠛꠣꠖꠔ-ꠛꠘ꠆ꠖꠦꠉꠤ ꠙꠞꠤꠌꠣꠟꠇꠞ ꠟꠣꠉꠤ: ꠡꠥꠞ ‘ꠉꠤꠔ꠆ꠔꠤꠔ’।
ꠢꠎꠞꠔ ꠖꠣꠃꠖꠞ ꠝꠤꠎꠝꠞ।
1 ꠅ ꠝꠣꠛꠥꠖ ꠀꠝꠞꠣꠞ ꠝꠣꠟꠤꠇ, ꠔꠥꠝꠣꠞ ꠡꠣꠘ-ꠡꠃꠇꠔꠦ ꠜꠞꠣ ꠢꠣꠞꠣ ꠖꠥꠘꠤꠀ!
ꠔꠥꠝꠣꠞ ꠘꠥꠞꠞ ꠔꠎꠟ꠆ꠟꠤ ꠇꠣꠁꠝ ꠇꠞꠍ ꠀꠍꠝꠣꠘ ꠊꠦꠞꠤꠀ!
2 ꠔꠥꠝꠣꠞ ꠛꠤꠞꠥꠗꠤ ꠅꠇꠟꠞ ꠛꠤꠙꠇ꠆ꠇꠦ,
ꠉꠦꠖꠣ ꠀꠞ ꠘꠣꠛꠣꠟꠤꠇ ꠢꠥꠞꠥꠔ꠆ꠔꠣꠞ ꠝꠥꠈꠞ ꠎꠛꠣꠘꠖꠤ
ꠔꠥꠝꠤ ꠡꠇ꠆ꠔꠤꠞ ꠜꠣꠘ꠆ꠒꠣꠞ ꠛꠣꠘꠣꠁꠍ।
ꠅꠟꠣ ꠇꠞꠤꠀ ꠖꠥꠡꠝꠘ ꠀꠞ ꠎꠤꠖꠈꠥꠞꠞꠦ
ꠔꠥꠝꠤ ꠟꠦꠐꠣꠁꠟꠤꠟꠣꠄ।
3 ꠔꠥꠝꠣꠞ ꠀꠔꠞ ꠛꠣꠘꠣꠁꠟ ꠀꠍꠝꠣꠘꠞ ꠛꠣꠄꠖꠤ ꠀꠝꠤ ꠎꠦꠛꠟꠣ ꠌꠣꠁ,
ꠢꠘꠅ ꠔꠥꠝꠣꠞ ꠛꠅꠀꠁꠟ ꠇꠞꠣ ꠌꠣꠘ꠆ꠖ-ꠔꠦꠞꠣ ꠖꠦꠈꠔꠣꠝ ꠙꠣꠁ,
4 ꠖꠦꠈꠤꠀ ꠝꠘꠦ ꠝꠘꠦ ꠇꠁ,
ꠝꠣꠘꠥꠡ ꠀꠞꠇꠔꠣ ꠇꠤꠔꠣ ꠎꠦꠘ, ꠔꠥꠝꠤ ꠔꠣꠞꠣꠞꠦ ꠁꠀꠖ ꠇꠞꠅ?
ꠀꠖꠝ ꠎꠣꠔꠤ ꠅꠔ ꠇꠤꠔꠣ ꠎꠦꠘ, ꠔꠥꠝꠤ ꠔꠣꠞꠣꠞ ꠈꠤꠀꠟ ꠞꠣꠈꠅ?
5 ꠝꠣꠘꠥꠡꠞꠦ ꠛꠣꠘꠣꠁꠍ ꠈꠣꠟꠤ ꠚꠤꠞꠤꠡ꠆ꠔꠣ ꠕꠣꠇꠤ ꠕꠥꠠꠣ ꠇꠝ ꠉꠥꠘꠤ,
ꠅꠁꠟꠦ ꠉꠃꠞꠛ-ꠁꠎ꠆ꠎꠔꠞ ꠝꠣꠟꠣ ꠔ ꠔꠣꠞꠣꠞꠦ ꠚꠤꠘ꠆ꠖꠣꠁꠍ ꠔꠥꠝꠤ।
6 ꠔꠥꠝꠣꠞ ꠙꠄꠖꠣ ꠢꠇ꠆ꠇꠟꠔꠣꠞꠦ ꠡꠣꠡꠘꠞ ꠈꠦꠝꠔꠣ ꠄꠞꠣꠞ ꠀꠔꠅ ꠖꠤꠍ,
ꠢꠇ꠆ꠇꠟꠔꠣꠃ ꠄꠞꠣꠞ ꠙꠣꠅꠞ ꠔꠟꠣꠔ, ꠄꠞꠣꠞ ꠀꠅꠔꠣꠄ ꠞꠣꠈꠍ—
7 ꠉꠞꠥ-ꠍꠣꠉꠟꠞ ꠙꠣꠟ ꠀꠞ ꠎꠉꠔꠞ ꠔꠣꠝꠣꠝ ꠎꠣꠘꠥꠀꠞ,
8 ꠀꠍꠝꠣꠘꠅ ꠃꠠꠞꠣ ꠙꠣꠈꠤ ꠀꠞ ꠖꠞꠤꠀꠞ ꠢꠇ꠆ꠇꠟ ꠝꠣꠍ,
ꠡꠣꠉꠞꠞ ꠙꠣꠘꠤꠔ ꠌꠟꠞꠣ ꠢꠇꠟ ꠘꠝꠥꠘꠣꠞ ꠎꠣꠘꠖꠣꠞ।
9 ꠅ ꠝꠣꠛꠥꠖ ꠀꠝꠞꠣꠞ ꠝꠣꠟꠤꠇ, ꠔꠥꠝꠣꠞ ꠡꠣꠘ-ꠡꠃꠇꠔꠦ ꠜꠞꠣ ꠢꠣꠞꠣ ꠖꠥꠘꠤꠀ॥