ꠀꠍꠝꠣꠘꠤ ꠇꠤꠔꠣꠛ
ꠛꠤꠛꠤ ꠞꠥꠔꠞ ꠍꠢꠤꠚꠣ
ꠙꠞꠤꠌꠤꠔꠤ
ꠞꠥꠔ ꠘꠣꠝꠞ ꠍꠢꠤꠚꠣ ꠅꠁꠟ ꠢꠥꠞꠥ ꠄꠇꠈꠣꠘ ꠍꠢꠤꠚꠣ। ꠢꠎꠞꠔ ꠝꠥꠍꠣ (ꠀ꠩) ꠅꠞ ꠃꠚꠣꠔꠞ ꠛꠣꠖ ꠕꠣꠇꠤ ꠢꠎꠞꠔ ꠖꠣꠃꠖ (ꠀ꠩) ꠅꠞ ꠡꠣꠡꠘ ꠀꠝꠟ ꠌꠣꠟꠥ ꠅꠀꠞ ꠀꠉꠦ ꠝꠣꠎꠈꠣꠘꠞ ꠁ ৫০০ ꠛꠍꠞꠞ ꠜꠤꠔꠞꠦ ꠊꠐꠤ ꠎꠣꠅꠀ ꠛꠃꠔ ꠊꠐꠘꠣꠞ ꠄꠇ ꠊꠐꠘꠣ ꠅꠁꠟ ꠅꠃ ꠛꠤꠛꠤ ꠞꠥꠔꠞ ꠍꠢꠤꠚꠣ। ꠛꠘꠤ ꠁꠍꠞꠣꠁꠟ ꠎꠣꠔꠤꠄ ꠇꠦꠘꠣꠘ ꠖꠦꠡꠅ ꠀꠁꠀ ꠛꠡꠔꠤ ꠉꠣꠠꠟꠣ। ꠁꠘꠅ ꠔꠣꠞꠣꠞ ꠇꠥꠘꠥ ꠘꠤꠞꠣꠙꠔ꠆ꠔꠣ ꠀꠍꠤꠟ ꠘꠣ। ꠢꠃ ꠡꠝꠄ ꠀꠡ꠆ꠔꠣ ꠇꠦꠘꠣꠘ ꠖꠦꠡ ꠔꠣꠞꠣ ꠖꠈꠟ ꠇꠞꠔ ꠙꠣꠞꠍꠦ ꠘꠣ, ꠀꠞ ꠔꠣꠞꠣꠞ ꠇꠥꠘꠥ ꠞꠣꠎꠣꠅ ꠀꠍꠤꠟ ꠘꠣ, ꠅꠁꠟꠦ ꠔꠣꠞꠣꠞ ꠀꠝꠤꠞ ꠅꠇꠟꠦ ꠡꠝꠄ ꠡꠝꠄ ꠡꠣꠡꠘ ꠇꠞꠔ। ꠀꠡ꠆ꠔꠣ ꠁ ꠡꠝꠄ ꠗꠞꠤ ꠈꠣꠟꠤ ꠎꠥꠖ꠆ꠖ ꠀꠞ ꠅꠡꠣꠘ꠆ꠔꠤ ꠀꠍꠤꠟ।
ꠢꠃ ꠎꠝꠣꠘꠣꠔ ꠀꠟ꠆ꠟꠣꠞ ꠢꠥꠇꠥꠝ ꠀꠍꠤꠟ, ꠇꠥꠘꠥ ꠛꠦꠐꠣꠄ ꠎꠥꠖꠤ ꠛꠃ ꠕꠁꠀ ꠘꠤꠀꠅꠟꠣꠖꠤ ꠢꠣꠟꠔꠦ ꠝꠞꠤꠎꠣꠄ, ꠔꠦ ꠔꠣꠞ ꠀꠙꠘ ꠜꠣꠁꠄ ꠔꠣꠞ ꠛꠃꠞꠦ ꠘꠤꠇꠣ ꠇꠞꠔꠦ ꠅꠁꠛ, ꠎꠥꠖꠤ ꠀꠙꠘ ꠜꠣꠁ ꠘꠣ ꠕꠣꠇꠦ, ꠔꠦ ꠔꠣꠞ ꠢꠇꠟ ꠕꠣꠇꠤ ꠇꠞꠤꠛ ꠎꠘꠦ ꠔꠣꠞ ꠛꠃꠞꠦ ꠘꠤꠇꠣ ꠇꠞꠔꠦ ꠅꠁꠛ। ꠛꠣꠖꠦ ꠅꠃ ꠛꠦꠐꠤꠞ ꠊꠞꠅ ꠎꠘꠝ ꠅꠀ ꠀꠅꠟꠣꠖꠃ ꠅꠁꠛ ꠔꠣꠁꠞ ꠝꠞꠣ ꠎꠣꠝꠣꠁꠞ ꠅꠀꠞꠤꠡ। ꠛꠤꠛꠤ ꠞꠥꠔꠞ ꠎꠣꠝꠣꠁ ꠝꠞꠤ ꠎꠣꠅꠀꠞ ꠛꠣꠖꠦ ꠀꠟ꠆ꠟꠣꠞ ꠢꠥꠇꠥꠝ ꠝꠔ ꠎꠣꠝꠣꠁꠞ ꠇꠞꠤꠛ ꠄꠇꠎꠘꠞ ꠉꠦꠍꠦ ꠞꠥꠔꠦ ꠢꠤꠞꠛꠣꠞ ꠛꠤꠀ ꠛꠁꠟꠣ। ꠛꠣꠖꠦ ꠔꠣꠘ ꠊꠞꠅ ꠙꠥꠀ-ꠙꠥꠠꠤꠞ ꠎꠘꠝ ꠅꠁꠟ। ꠀꠞ ꠅꠃꠟꠣꠃ ꠛꠤꠛꠤ ꠞꠥꠔ ꠢꠎꠞꠔ ꠖꠣꠃꠖ (ꠀ꠩) ꠅꠞ ꠛꠠ-ꠝꠣ, ꠝꠣꠘꠤ ꠔꠣꠘ ꠖꠣꠖꠣꠞ ꠝꠣ ꠅꠁꠟꠣ।
ꠅꠃ ꠍꠢꠤꠚꠣ ꠕꠣꠇꠤ ꠛꠥꠎꠣ ꠎꠣꠄ, ꠀꠟ꠆ꠟꠣꠞ ꠝꠣꠄꠀꠞ ꠛꠘ꠆ꠖꠣ ꠛꠘꠤ ꠁꠍꠞꠣꠁꠟ ꠅꠇꠟ ꠛꠦ-ꠙꠕꠦ ꠉꠦꠟꠦꠉꠤ, ꠔꠣꠞꠣꠞ ꠃꠙꠞꠦ ꠘꠣꠘꠣꠘ ꠖꠥꠈ-ꠇꠡ꠆ꠐ ꠀꠁꠟ। ꠀꠞ ꠜꠤꠘ-ꠗꠞ꠆ꠝꠤ ꠇꠥꠘꠥ ꠛꠦꠐꠣ-ꠛꠦꠐꠤꠄ ꠎꠥꠖꠤ ꠀꠟ꠆ꠟꠣꠞ ꠢꠥꠇꠥꠝ ꠝꠣꠘꠤꠀ ꠌꠟꠦ, ꠔꠦ ꠔꠣꠞ ꠃꠙꠞꠦ ꠀꠟ꠆ꠟꠣꠞ ꠞꠢꠝꠔꠞ ꠎꠠꠤ ꠟꠣꠝꠦ। ꠀꠞ ꠢꠦ ꠀꠟ꠆ꠟꠣꠞ ꠝꠣꠄꠀꠞ ꠛꠘ꠆ꠖꠣ ꠛꠘꠤꠎꠣꠄ। ꠁꠟꠣꠈꠣꠘ ꠇꠞꠤ ꠛꠤꠛꠤ ꠞꠥꠔ ꠜꠤꠘ-ꠗꠞ꠆ꠝꠤ ꠛꠦꠐꠤ ꠅꠁꠀꠅ ꠀꠟ꠆ꠟꠣꠞ ꠝꠣꠄꠀꠞ ꠛꠣꠘ꠆ꠖꠤ ꠛꠘꠤꠉꠦꠍꠟꠣ।
ꠀꠉꠞ ꠎꠝꠣꠘꠣꠞ ꠛꠠ ꠛꠠ ꠛꠥꠎꠥꠞ꠆ꠉ ꠅꠇꠟꠞ ꠝꠔꠦ, ꠢꠎꠞꠔ ꠡꠣꠝꠥꠄꠟ (ꠀ꠩) ꠅꠞ ꠀꠔꠦ ꠢꠎꠞꠔ ꠖꠣꠃꠖ (ꠀ꠩) ꠅꠞ ꠀꠝꠟꠅ ꠁ ꠍꠢꠤꠚꠣ ꠈꠣꠘ ꠟꠦꠈꠣ ꠅꠁꠍꠦ।
ꠄꠞꠝꠣꠎꠦ ꠀꠍꠦ:
(ꠇ) ꠛꠤꠛꠤ ꠘꠄꠅꠝꠤꠞ ꠙꠞꠤꠛꠣꠞ ꠝꠥꠀꠛ ꠖꠦꠡꠅ ꠉꠦꠟ ১:১-৫
(ꠈ) ꠞꠥꠔꠞꠦ ꠟꠁꠀ ꠛꠤꠛꠤ ꠘꠄꠅꠝꠤ ꠛꠣꠠꠤꠔ ꠚꠤꠞꠔ ꠀꠁꠟꠣ ১:৬-২২
(ꠉ) ꠛꠤꠛꠤ ꠞꠥꠔꠦ ꠢꠎꠞꠔ ꠛꠥꠀꠎꠞ ꠟꠉꠦ ꠖꠦꠈꠣ ꠇꠞꠟꠣ ২ ꠞꠥꠇꠥ
(ꠊ) ꠛꠤꠛꠤ ꠞꠥꠔꠞ ꠛꠤꠀꠞ ꠟꠣꠉꠤ ꠘꠄꠅꠝꠤꠞ ꠌꠤꠘ꠆ꠔꠣ ৩ ꠞꠥꠇꠥ
(ꠌ) ꠢꠎꠞꠔ ꠛꠥꠀꠎꠞ ꠟꠉꠦ ꠛꠤꠛꠤ ꠞꠥꠔꠞ ꠡꠣꠖꠤ ৪:১-১৭
(ꠍ) ꠛꠤꠛꠤ ꠞꠥꠔꠞ ꠙꠘ꠆ꠔꠤ ꠢꠎꠞꠔ ꠖꠣꠃꠖ ৪:১৮-২২
1
ꠛꠤꠛꠤ ꠘꠄꠅꠝꠤꠞ ꠙꠞꠤꠛꠣꠞ ꠝꠥꠀꠛ ꠖꠦꠡꠅ ꠉꠦꠟ
1-2 ꠢꠎꠞꠔ ꠖꠣꠃꠖ ꠘꠛꠤꠞ ꠔꠤꠘ ꠍꠤꠠꠤ ꠀꠉꠦ ꠀꠝꠤꠞ ꠅꠇꠟꠞ ꠢꠥꠇꠥꠝꠔꠞ ꠀꠝꠟꠅ, ꠄꠢꠥꠖꠣ ꠖꠦꠡꠅ ꠀꠟꠤ ꠝꠣꠟꠤꠇ ꠘꠣꠝꠦ ꠄꠇ ꠛꠦꠐꠣ ꠀꠍꠟꠣ, ꠔꠣꠘ ꠛꠤꠛꠤꠞ ꠘꠣꠝ ꠘꠄꠅꠝꠤ, ꠝꠢꠟꠥꠘ ꠀꠞ ꠇꠤꠟꠤꠅꠘ ꠘꠣꠝꠞ ꠔꠣꠞꠣꠞ ꠖꠥꠁ ꠙꠥꠀ ꠀꠍꠟꠣ। ꠅꠃ ꠡꠝꠄ ꠖꠦꠡꠅ ꠈꠥꠛ ꠛꠦꠎꠥꠁꠔꠣ ꠘꠤꠖꠣꠘ ꠖꠦꠈꠣ ꠖꠤꠟ। ꠘꠤꠖꠣꠘꠞ ꠑꠦꠟꠣꠄ ꠛꠦꠕꠦꠟꠢꠣꠝ ꠉꠣꠃꠞ ꠁꠚ꠆ꠞꠣꠕꠣ ꠉꠥꠡ꠆ꠐꠤꠞ ꠅꠃ ꠀꠟꠤ ꠝꠣꠟꠤꠇꠦ ꠔꠣꠘ ꠛꠤꠛꠤ ꠀꠞ ꠙꠥꠀꠂꠘꠞꠦ ꠟꠁꠀ ꠝꠥꠀꠛ ꠖꠦꠡꠅ ꠉꠦꠟꠣꠉꠤ। 3 ꠢꠘꠅ ꠎꠣꠅꠀꠞ ꠇꠄꠖꠤꠘ ꠛꠣꠖꠦ ꠀꠟꠤ ꠝꠣꠟꠤꠇ ꠝꠞꠤꠉꠦꠟꠣ, ꠔꠣꠘ ꠛꠃ ꠘꠄꠅꠝꠤ ꠀꠞ ꠖꠥꠁꠅ ꠙꠥꠀ ꠄꠔꠤꠝ ꠅꠁꠉꠦꠟ। 4-5 ꠛꠣꠖꠦ ꠛꠤꠛꠤ ꠘꠄꠅꠝꠤꠄ ꠖꠥꠁꠅ ꠙꠥꠀꠞꠦ ꠅꠃ ꠝꠥꠀꠛ ꠖꠦꠡꠞ ꠖꠥꠁ ꠇꠁꠘꠣꠞ ꠟꠉꠦ ꠡꠣꠖꠤ ꠖꠤꠟꠣ। ꠄꠇ ꠇꠁꠘꠣꠞ ꠘꠣꠝ ꠞꠥꠔ, ꠀꠞꠇ ꠇꠁꠘꠣꠞ ꠘꠣꠝ ꠅꠞꠙꠣ। ꠡꠣꠖꠤꠞ ꠇꠄꠖꠤꠘ ꠛꠣꠖꠦ ꠖꠥꠁꠅ ꠙꠥꠀꠅ ꠝꠞꠤꠉꠦꠟꠣ। ꠅꠃꠟꠣ ꠄꠇ ꠖꠡ ꠛꠞꠍ ꠉꠦꠟ। ꠛꠤꠛꠤ ꠘꠄꠅꠝꠤꠄ ꠔꠣꠘ ꠖꠥꠁꠅ ꠛꠃꠞꠦ ꠟꠁꠀ ꠠꠣꠠꠤ ꠢꠣꠟꠔꠦ ꠢꠃ ꠝꠥꠀꠛ ꠖꠦꠡꠅꠃ ꠞꠁꠟꠣ।
ꠞꠥꠔꠞꠦ ꠟꠁꠀ ꠛꠤꠛꠤ ꠘꠄꠅꠝꠤ ꠛꠣꠠꠤꠔ ꠚꠤꠞꠔ ꠀꠁꠟꠣ
6 ꠀꠈꠔꠣ ꠄꠇꠖꠤꠘ ꠔꠣꠁꠘ ꠈꠛꠞ ꠙꠣꠁꠟꠣ, ꠔꠣꠘ ꠘꠤꠎꠞ ꠢꠃ ꠄꠢꠥꠖꠣ ꠖꠦꠡꠅ ꠝꠣꠛꠥꠖꠦ ꠛꠞꠇꠔ ꠘꠣꠎꠤꠟ ꠇꠞꠤꠀ ꠈꠣꠘꠤ-ꠈꠥꠞꠣꠇꠤ ꠖꠣꠘ ꠇꠞꠍꠂꠘ। 7 ꠅꠃ ꠈꠛꠞ ꠙꠣꠁꠀ ꠔꠣꠁꠘ ꠖꠥꠁꠅ ꠙꠥꠀꠞ ꠛꠃꠞꠦ ꠟꠁꠀ ꠢꠤꠞꠛꠣꠞ ꠖꠦꠡꠅ ꠎꠣꠁꠔꠣꠉꠤ ꠇꠞꠤ ꠔꠤꠀꠞ ꠅꠁꠟꠣ। 8 ꠙꠕꠅ ꠛꠣꠞ ꠅꠁꠀ ꠛꠤꠛꠤ ꠘꠄꠅꠝꠤꠄ ꠔꠣꠘ ꠙꠥꠀꠞ ꠛꠃꠀꠁꠘꠞꠦ ꠇꠁꠟꠣ, “ꠅ ꠛꠦꠐꠤꠘ, ꠔꠥꠝꠤꠔꠣꠁꠘ ꠔꠥꠝꠣꠞꠔꠣꠘꠞ ꠝꠣʼꠞ ꠉꠦꠍꠦ ꠎꠣꠅꠉꠤ, ꠢꠘꠅ ꠉꠦꠟꠦ ꠔꠥꠝꠞꠣ ꠡꠥꠈ ꠙꠣꠁꠛꠣꠄ। ꠝꠣ-ꠛꠣꠚꠦ ꠔꠥꠝꠞꠣꠞꠦ ꠛꠤꠀ-ꠡꠣꠖꠤ ꠖꠤꠛꠣ, ꠔꠥꠝꠞꠣ ꠘꠄꠀ ꠊꠞ-ꠡꠋꠡꠣꠞ ꠇꠞꠛꠣꠄ। ꠀꠞ ꠝꠣꠁ ꠅꠇꠟꠞꠦ, ꠀꠝꠣꠞ ꠙꠞꠤꠛꠣꠞꠞ ꠟꠉꠦ ꠔꠥꠝꠞꠣ ꠎꠦꠟꠣ ꠜꠣꠟꠣ ꠛꠦꠛꠢꠣꠞ ꠇꠞꠍ, ꠀꠟ꠆ꠟꠣꠄꠅ ꠔꠥꠝꠞꠣꠞꠦ ꠅꠃꠟꠣ ꠜꠣꠟꠣꠁ ꠇꠞꠃꠇ꠆ꠇꠣ, 9 ꠔꠥꠝꠞꠣꠞꠦ ꠜꠣꠟꠣ ꠛꠦꠐꠣ ꠝꠤꠟꠣꠁ ꠖꠦꠃꠇ꠆ꠇꠣ, ꠔꠥꠝꠞꠣ ꠎꠣꠔꠦ ꠡꠥꠈ-ꠡꠣꠘ꠆ꠔꠤꠄ ꠎꠤꠘ꠆ꠖꠦꠉꠤ ꠇꠣꠐꠣꠁꠔꠣꠄ ꠙꠣꠞ।” ꠇꠁꠀ ꠔꠣꠁꠘ ꠔꠣꠞꠣꠞꠦ ꠀꠁꠘ꠆ꠎꠣ ꠇꠞꠤ ꠗꠞꠤꠀ ꠝꠣꠄꠀ ꠖꠤꠟꠣ। ꠔꠦꠃ ꠔꠣꠞꠣ ꠖꠥꠁꠅꠎꠘꠦ ꠀꠃ ꠀꠃ ꠇꠞꠤ ꠒꠣꠇꠣꠁꠀ ꠇꠣꠘ꠆ꠖꠤ ꠇꠣꠘ꠆ꠖꠤ ꠇꠁꠟꠣ, 10 “ꠝꠣꠁ ꠉ, ꠀꠝꠞꠣꠞꠦꠅ ꠀꠙꠘꠣꠞ ꠟꠉꠈꠣꠘꠅ ꠀꠙꠘꠣꠞ ꠖꠦꠡꠅ ꠘꠦꠃꠇ꠆ꠇꠣꠉꠤ।”
11 ꠢꠠꠤꠄ ꠇꠁꠟꠣ, “ꠘꠣ ꠞꠦꠉ ꠝꠣꠁ, ꠔꠥꠝꠞꠣ ꠇꠤꠔꠣꠟ꠆ꠟꠣꠉꠤ ꠀꠝꠣꠞ ꠟꠉꠦ ꠎꠣꠁꠔꠣꠄ? ꠔꠥꠝꠞꠣꠞ ꠛꠣꠚ-ꠝꠣʼꠞ ꠉꠦꠍꠦ ꠎꠣꠅꠉꠤ। ꠀꠝꠣꠞ ꠟꠉꠦ ꠉꠦꠟꠦ ꠔ ꠟꠣꠜ-ꠃꠛ ꠅꠁꠔ ꠘꠣꠄ। ꠁꠟꠣ ꠔ ꠘꠣꠄ ꠎꠦꠘ ꠀꠝꠣꠞ ꠀꠞꠅ ꠙꠥꠀꠂꠘ ꠀꠍꠂꠘ, ꠅꠔꠣꠞ ꠟꠉꠦ ꠔꠥꠝꠞꠣꠞꠦ ꠞꠣꠈꠝꠥ, 12 ꠛꠣ ꠀꠝꠤ ꠀꠞꠇ ꠡꠋꠡꠣꠞ ꠙꠣꠔꠤꠀ ꠢꠃ ꠔꠞꠚꠣ ꠙꠥꠀꠞ ꠟꠉꠦ ꠔꠥꠝꠞꠣꠞꠦ ꠞꠣꠈꠔꠣꠝ ꠙꠣꠞꠝꠥ। ꠀꠝꠣꠞ ꠔ ꠀꠞ ꠁ ꠛꠄꠅꠡꠅ ꠞꠁꠍꠦ ꠘꠣ। ꠀꠞ ꠞꠁꠟꠦꠅ ꠀꠝꠤ ꠀꠁꠎ ꠞꠣꠁꠔꠃ ꠀꠞꠇ ꠡꠋꠡꠣꠞ ꠙꠣꠔꠤꠀ ꠢꠣꠞꠤ ꠀꠝꠣꠞ ꠊꠞꠅ ꠇꠥꠘꠥ ꠙꠥꠔ ꠎꠘꠝꠤꠟꠦꠅ, 13 ꠔꠥꠝꠞꠣ ꠇꠥꠘꠥ ꠅꠔꠖꠤꠘ ꠛꠣꠠ ꠌꠣꠁꠛꠣꠄ ꠘꠤ? ꠔꠥꠝꠞꠣ ꠎꠣꠞꠎꠤꠞ ꠛꠣꠠꠤꠔ ꠎꠣꠅꠉꠤ, ꠀꠝꠤ ꠔ ꠅꠜꠣꠉꠤ, ꠇꠙꠣꠟ-ꠙꠥꠠꠣ। ꠡ꠆ꠛꠄꠅꠋ ꠝꠣꠛꠥꠖꠦ ꠀꠝꠣꠞ ꠃꠙꠞꠦ ꠑꠣꠐꠣ ꠚꠣꠟꠣꠁ ꠖꠤꠍꠂꠘ।” 14 ꠁꠈꠣꠘ ꠢꠥꠘꠤꠀ ꠔꠣꠞꠣ ꠀꠃ ꠀꠃ ꠇꠞꠤ ꠇꠣꠘ꠆ꠖꠘ ꠗꠞꠟꠣ। ꠇꠔ ꠡꠝꠄ ꠇꠣꠘ꠆ꠖꠤꠀ ꠢꠣꠞꠤ ꠅꠞꠙꠣꠄ ꠔꠣꠘ ꠢꠠꠤꠞꠦ ꠝꠣꠄꠀ ꠖꠤꠀ ꠛꠤꠖꠣꠄ ꠟꠁꠀ ꠛꠣꠚꠞ ꠛꠣꠠꠤꠔ ꠉꠦꠟꠣꠉꠤ। ꠅꠁꠟꠦ ꠞꠥꠔ ꠔꠣꠘ ꠢꠠꠤꠞ ꠟꠉꠦꠃ ꠞꠁꠉꠦꠟꠣ।
15 ꠄꠁꠘ ꠉꠤꠀ ꠢꠣꠞꠟꠦ ꠢꠠꠤꠄ ꠞꠥꠔꠞꠦ ꠇꠁꠟꠣ, “ꠅ ꠛꠦꠐꠤ, ꠔꠥꠝꠣꠞ ꠎꠣꠟ ꠔ ꠔꠣꠁꠞ ꠘꠤꠎꠞ ꠛꠣꠠꠤ ꠀꠞ ꠖꠦꠛꠔꠣꠞ ꠉꠦꠍꠦ ꠎꠣꠞꠉꠤ, ꠔꠦ ꠔꠥꠝꠤꠅ ꠔꠣꠁꠞ ꠟꠉꠦ ꠎꠣꠅꠉꠤ।”
16 ꠞꠥꠔꠦ ꠎꠥꠀꠙ ꠖꠤꠟꠣ, “ꠎꠤ ꠘꠣ ꠀꠝ꠆ꠝꠣ, ꠀꠙꠘꠦ ꠁꠟꠣ ꠝꠣꠔꠂꠘ ꠘꠣ ꠎꠣꠘꠥ, ꠀꠙꠘꠣꠞ ꠈꠞ ꠅꠁꠀ ꠞꠁꠔꠦ ꠀꠝꠣꠞꠦ ꠘꠤꠡꠦꠗ ꠇꠞꠂꠘ ꠘꠣ ꠎꠣꠘꠥ। ꠀꠙꠘꠦ ꠎꠦꠘꠅꠃ ꠎꠣꠁꠘ ꠘꠣ ꠇꠦꠘꠦ ꠀꠝꠤꠅ ꠎꠣꠁꠝꠥ, ꠀꠙꠘꠦ ꠎꠦꠘꠅ ꠞꠁꠛꠣ ꠀꠝꠤꠅ ꠅꠘꠅ ꠞꠁꠝꠥ। ꠀꠙꠘꠣꠞ ꠎꠣꠔꠤꠃ ꠅꠁꠛ ꠀꠝꠣꠞ ꠎꠣꠔꠤ, ꠀꠙꠘꠣꠞ ꠝꠣꠛꠥꠖꠃ ꠅꠁꠛꠣ ꠀꠝꠣꠞ ꠝꠣꠛꠥꠖ। 17 ꠎꠦ ꠎꠣꠉꠣꠔ ꠀꠙꠘꠦ ꠝꠞꠤꠎꠤꠛꠣꠄ, ꠅꠘꠅ ꠀꠝꠤꠅ ꠝꠞꠤꠎꠤꠝꠥ, ꠀꠞ ꠅꠘꠅꠃ ꠀꠝꠣꠞ ꠇꠄꠛꠞ ꠅꠁꠛ। ꠈꠣꠟꠤ ꠝꠞꠘ ꠍꠣꠠꠣ ꠖꠥꠍꠞꠣ ꠇꠥꠘꠥꠔꠣꠄ ꠎꠥꠖꠤ ꠀꠝꠣꠞꠦ ꠀꠙꠘꠣꠞ ꠟꠉ ꠍꠣꠠꠣꠁꠔ ꠙꠣꠞꠦ, ꠔꠦ ꠀꠟ꠆ꠟꠣꠄ ꠎꠣꠘꠥ ꠀꠝꠣꠞꠦ ꠉꠎꠛꠤ ꠡꠣꠡ꠆ꠔꠤ ꠖꠦꠁꠘ।”
18 ꠁꠈꠣꠘ ꠢꠥꠘꠤꠀ ꠢꠠꠤꠄ ꠀꠞ ꠇꠥꠘ꠆ꠔꠣ ꠇꠁꠟꠣ ꠘꠣ, ꠔꠣꠁꠘ ꠛꠥꠎꠤꠟꠤꠟꠣ ꠞꠥꠔꠦ ꠔꠣꠘ ꠟꠉꠦ ꠎꠣꠁꠔ ꠇꠞꠤ ꠖꠤꠟ ꠛꠣꠘ꠆ꠖꠤꠟꠤꠍꠦ।
19 ꠛꠣꠖꠦ ꠔꠣꠞꠣ ꠖꠥꠁꠅꠎꠘꠦ ꠀꠐꠣ ꠗꠞꠟꠣ, ꠀꠐꠤ ꠀꠐꠤ ꠔꠣꠞꠣ ꠛꠦꠕꠦꠟꠢꠣꠝ ꠉꠣꠃꠔ ꠀꠁꠀ ꠙꠃꠍꠤꠟꠣ। ꠉꠣꠃꠔ ꠀꠁꠔꠦꠃ ꠉꠣꠃꠞ ꠛꠦꠐꠤꠘ꠆ꠔꠦ ꠀꠁꠀ ꠃꠟꠁꠡ꠆ꠔꠟ ꠟꠣꠉꠣꠁꠀ ꠇꠁꠟꠣ, “ꠁꠀꠟ꠆ꠟꠣꠞꠦ, ꠘꠄꠅꠝꠤꠞ ꠅꠃ ꠢꠣꠟꠔ ꠅꠁꠍꠦ ꠘꠤ?” 20 “ꠅꠄ ꠉ ꠡꠥꠘꠣ, ꠀꠝꠣꠞꠦ ꠀꠞ ꠘꠄꠅꠝꠤ [ꠝꠣꠘꠤ, ꠡꠥꠈꠤ] ꠇꠁꠀ ꠒꠣꠇꠤꠅ ꠘꠣ, ꠝꠣꠞꠥꠀ [ꠝꠣꠘꠤ, ꠔꠤꠔ꠆ꠔꠣ] ꠇꠁꠀ ꠒꠣꠇꠤꠅ, ꠡꠞ꠆ꠛ-ꠡꠇ꠆ꠔꠤꠝꠣꠘ ꠀꠟ꠆ꠟꠣꠄ ꠔ ꠀꠝꠣꠞ ꠎꠤꠘ꠆ꠖꠦꠉꠤꠞꠦ ꠔꠤꠔ꠆ꠔꠣ ꠛꠣꠘꠣꠁꠟꠤꠍꠦ। 21 ꠀꠝꠤ ꠅꠜꠣꠉꠤꠘꠤ ꠇꠙꠣꠟ-ꠙꠥꠠꠣ। ꠀꠝꠣꠞꠦ ꠀꠞ ꠇꠤꠔꠣꠟ꠆ꠟꠣꠉꠤ ꠘꠄꠅꠝꠤ ꠇꠁꠀ ꠒꠣꠇꠤꠞꠣꠄ? ꠖꠦꠡ ꠕꠣꠇꠤ ꠉꠦꠍꠟꠣꠝ ꠜꠞꠣ ꠀꠔꠦ, ꠀꠞ ꠝꠣꠛꠥꠖꠦ ꠀꠘꠟꠣ ꠈꠣꠟꠤ ꠀꠔꠦ। ꠡ꠆ꠛꠄꠅꠋ ꠡꠞ꠆ꠛ-ꠡꠇ꠆ꠔꠤꠝꠣꠘꠦꠃ ꠀꠝꠣꠞ ꠜꠞꠣ ꠒꠥꠛꠤ ꠇꠞꠤꠟꠤꠍꠂꠘ।”
22 ꠅꠟꠣꠈꠣꠘ ꠇꠞꠤ ꠝꠥꠀꠛꠤ ꠞꠥꠔꠞꠦ ꠟꠁꠀ ꠘꠄꠅꠝꠤꠄ ꠝꠥꠀꠛ ꠖꠦꠡ ꠍꠣꠠꠤꠀ ꠘꠤꠎꠞ ꠛꠣꠠꠤꠔ ꠛꠦꠕꠦꠟꠢꠣꠝ ꠉꠤꠀ ꠢꠣꠝꠣꠁꠟꠣ। ꠅꠃ ꠡꠝꠄ ꠛꠣꠞ꠆ꠟꠤ ꠚꠡꠟ ꠇꠣꠐꠣꠞ ꠝꠃꠡꠥꠝ ꠀꠍꠤꠟ।