9
ꠢꠎꠞꠔ ꠘꠥꠢ (ꠀ꠩) ꠅꠞ ꠟꠉꠦ ꠅꠀꠖꠣ
1 ꠀꠟ꠆ꠟꠣꠄ ꠘꠥꠢ ꠀꠞ ꠔꠣꠘ ꠙꠥꠀꠂꠘ꠆ꠔꠞꠦ ꠛꠞꠇꠔ ꠖꠤꠀ ꠇꠁꠟꠣ, “ꠔꠥꠝꠤꠔꠣꠁꠘ ꠚꠟꠀꠟꠣ ꠅꠁꠀ ꠛꠣꠠꠤꠀ ꠖꠥꠘꠤꠀꠁ ꠜꠞꠤ ꠎꠣꠅ। 2 ꠖꠥꠘꠤꠀꠁꠞ ꠎꠣꠘꠥꠀꠞ, ꠀꠍꠝꠣꠘꠞ ꠙꠣꠈꠤ, ꠝꠣꠐꠤꠞ ꠝꠣꠎꠦ ꠛꠥꠇꠦ ꠌꠟꠞꠣ ꠎꠣꠘꠖꠣꠞ ꠀꠞ ꠖꠞꠤꠀꠞ ꠝꠣꠍ, ꠢꠇꠟꠦꠃ ꠔꠥꠝꠞꠣꠞꠦ ꠒꠞ-ꠜꠄ ꠇꠞꠤ ꠌꠟꠛ। ꠁꠔꠣꠞꠦ ꠔꠥꠝꠞꠣꠞ ꠀꠔꠅ ꠖꠦꠅꠀ ꠅꠁꠟ। 3 ꠎꠦꠟꠣ ꠔꠥꠝꠞꠣꠞꠦ ꠈꠦꠔꠞ ꠚꠟ-ꠚꠡꠟ ꠀꠞ ꠔꠞꠤ-ꠔꠞꠇꠣꠞꠤ ꠖꠤꠍꠟꠣꠝ, ꠅꠃꠟꠣ ꠅꠈꠘ ꠎꠤꠔꠣ ꠎꠣꠘꠖꠣꠞ ꠢꠇꠟꠞꠦꠅ ꠔꠥꠝꠞꠣꠞ ꠈꠣꠘꠤꠞ ꠟꠣꠉꠤ ꠖꠤꠟꠣꠝ। 4 ꠈꠣꠟꠤ ꠟꠃ ꠡꠢ ꠉꠥꠡ꠆ꠔ ꠔꠥꠝꠞꠣ ꠈꠣꠁꠅ ꠘꠣ, ꠟꠃ ꠅꠁꠟꠉꠤ ꠎꠣꠘ। 5 ꠇꠦꠃ ꠎꠥꠖꠤ ꠝꠣꠘꠡꠞꠦ ꠈꠥꠘ ꠇꠞꠦ ꠔꠦ ꠀꠝꠤ ꠅꠛꠡ꠆ꠡꠃ ꠔꠣꠞ ꠈꠥꠘꠞ ꠛꠖꠟꠣ ꠟꠁꠝꠥ। ꠢꠦ ꠎꠣꠘꠥꠀꠞ ꠅꠃꠇ ꠛꠣ ꠝꠣꠘꠥꠡ ꠅꠃꠇ, ꠝꠣꠘꠡꠞ ꠎꠣꠘ ꠎꠦ ꠘꠦꠄ, ꠔꠣꠞ ꠎꠣꠘꠅ ꠖꠦꠅꠘ ꠟꠣꠉꠛ। 6 ꠝꠣꠘꠡꠞ ꠟꠃ ꠎꠦ ꠛꠣꠞ ꠇꠞꠦ, ꠝꠣꠘꠡꠦꠅ ꠔꠣꠞ ꠟꠃ ꠛꠣꠞ ꠇꠞꠛ, ꠇꠣꠞꠘ ꠀꠟ꠆ꠟꠣꠄ ꠝꠣꠘꠡꠞꠦ ꠘꠤꠎꠞ ꠍꠥꠞꠔꠦ ꠛꠣꠘꠣꠁꠍꠂꠘ। 7 ꠔꠥꠝꠤꠔꠣꠁꠘ ꠛꠦꠡ ꠇꠞꠤ ꠚꠟꠀꠟꠣ ꠅꠁꠀ ꠛꠣꠠꠅ ꠀꠞ ꠖꠥꠘꠤꠀꠁꠔ ꠍꠤꠔ꠆ꠞꠤꠀ ꠎꠣꠅ।”
8 ꠛꠣꠖꠦ ꠀꠟ꠆ꠟꠣꠄ ꠘꠥꠢ ꠀꠞ ꠔꠣꠘ ꠙꠥꠀꠂꠘ꠆ꠔꠞꠦ ꠇꠁꠟꠣ, 9 “ꠢꠥꠘꠅ, ꠀꠝꠤ ꠎꠛꠣꠘ ꠖꠤꠀꠞ, ꠔꠥꠝꠞꠣ ꠀꠞ ꠔꠥꠝꠞꠣꠞ ꠛꠣꠖꠞ ꠢꠇꠟ ꠝꠣꠘꠡꠞꠦ, 10 ꠀꠞ ꠙꠣꠈꠤ, ꠙꠣꠟꠣ ꠢꠦꠝꠣꠘ ꠀꠞ ꠖꠥꠘꠤꠀꠁꠞ ꠎꠔ ꠎꠣꠘꠥꠀꠞ ꠔꠥꠝꠞꠣꠞ ꠟꠉꠦ ꠎꠣꠎ ꠕꠣꠇꠤ ꠛꠣꠞ ꠅꠁꠍꠦ, ꠔꠣꠞꠣꠞꠦꠅ। 11 ꠎꠛꠣꠘꠐꠣ ꠅꠁꠟ, ꠛꠣꠘꠞ ꠙꠣꠘꠤ ꠖꠤꠀ ꠀꠞ ꠇꠥꠘꠥ ꠡꠝꠄꠃ ꠢꠇ꠆ꠇꠟ ꠎꠣꠘꠖꠣꠞꠞꠦ ꠝꠣꠞꠣ ꠅꠁꠔ ꠘꠣꠄ, ꠀꠞ ꠔꠣꠝꠣꠝ ꠖꠥꠘꠤꠀꠁ ꠍꠣꠚ ꠇꠞꠣꠞ ꠟꠣꠉꠤ ꠁꠟꠣ ꠇꠥꠘꠥ ꠛꠣꠘꠅ ꠅꠁꠔ ꠘꠣꠄ।” 12 ꠀꠟ꠆ꠟꠣꠄ ꠀꠞꠅ ꠇꠁꠟꠣ, “ꠎꠦ ꠎꠛꠣꠘ ꠀꠝꠤ ꠔꠥꠝꠞꠣꠞꠦ ꠀꠞ ꠔꠥꠝꠞꠣꠞ ꠟꠉꠞ ꠎꠣꠘꠖꠣꠞ ꠅꠇꠟꠞꠦ ꠖꠤꠟꠣꠝ, ꠁꠇꠐꠣ ꠇꠤꠀꠝꠔ ꠙꠞ꠆ꠎꠘ꠆ꠔ ꠛꠅꠀꠁꠟ ꠞꠁꠛ। 13 ꠀꠞ ꠝꠦꠊꠞ ꠇꠣꠟꠘꠤꠞ ꠝꠣꠎꠦ ꠀꠝꠣꠞ ꠞꠋꠗꠦꠘꠥ ꠖꠤꠟꠣꠝ, ꠁꠇꠐꠣ ꠅꠁꠟ ꠖꠥꠘꠤꠀꠁꠔ ꠀꠝꠣꠞ ꠎꠛꠣꠘꠞ ꠘꠤꠡꠣꠘꠣ। 14 ꠎꠦꠛꠟꠣ ꠀꠝꠤ ꠖꠥꠘꠤꠀꠁꠞ ꠃꠙꠞꠦ ꠇꠣꠟꠘꠤ ꠖꠤꠝꠥ, ꠁ ꠡꠝꠄ ꠅꠃ ꠞꠋꠗꠦꠘꠥ ꠖꠦꠈꠛꠣꠄ। 15 ꠀꠞ ꠅꠃ ꠡꠝꠄꠃ ꠀꠝꠤ ꠔꠥꠝꠞꠣꠞ ꠀꠞ ꠢꠇꠟ ꠎꠣꠘꠖꠣꠞꠞ ꠟꠉꠦ ꠀꠝꠣꠞ ꠎꠛꠣꠘꠞ ꠇꠕꠣ ꠁꠀꠖ ꠇꠞꠝꠥ। ꠀꠞ ꠇꠥꠘꠥ ꠡꠝꠄꠃ ꠛꠁꠘ꠆ꠘꠣ ꠅꠁꠀ ꠢꠇꠟ ꠎꠣꠘꠖꠣꠞꠞꠦ ꠙꠣꠘꠤ ꠖꠤꠀ ꠗꠁꠀ ꠘꠤꠔ ꠘꠣꠄ। 16 ꠇꠣꠟꠘꠤꠞ ꠝꠣꠎꠦ ꠎꠦꠛꠟꠣ ꠢꠤ ꠞꠋꠗꠦꠘꠥ ꠖꠦꠈꠣ ꠎꠣꠁꠛ ꠅꠃ ꠡꠝꠄ ꠀꠝꠤ ꠖꠥꠘꠤꠀꠁꠞ ꠢꠇꠟ ꠎꠣꠘꠖꠣꠞꠞ ꠟꠉꠦ ꠀꠝꠣꠞ ꠁ ꠢꠣꠝꠦꠡꠣꠇꠥꠞ ꠎꠛꠣꠘꠞ ꠇꠕꠣ ꠁꠀꠖ ꠇꠞꠝꠥ।” 17 ꠢꠦꠡꠦ ꠀꠟ꠆ꠟꠣꠄ ꠘꠥꠢꠞꠦ ꠇꠁꠟꠣ, “ꠖꠥꠘꠤꠀꠁꠞ ꠢꠇꠟ ꠎꠣꠘꠖꠣꠞꠞ ꠟꠉꠦ ꠀꠝꠤ ꠎꠦ ꠎꠛꠣꠘ ꠖꠤꠍꠤ, ꠁꠇꠐꠣ ꠅꠁꠟ ꠔꠣꠞ ꠘꠤꠡꠣꠘꠣ।”
ꠢꠎꠞꠔ ꠘꠥꠢ (ꠀ꠩) ꠀꠞ ꠔꠣꠘ ꠙꠥꠀꠂꠘ
18 ꠎꠣꠎ ꠕꠘꠦ ꠘꠥꠢꠞ ꠎꠦ ꠙꠥꠀꠂꠘ ꠛꠣꠞ ꠅꠁꠍꠟꠣ, ꠔꠣꠞꠣꠞ ꠘꠣꠝ ꠅꠁꠟ ꠡꠣꠝ, ꠢꠣꠝ ꠀꠞ ꠁꠀꠚꠦꠔ। ꠅꠃ ꠢꠣꠝ ꠅꠁꠟ ꠇꠦꠘꠣꠘꠞ ꠛꠣꠚ। 19 ꠘꠥꠢꠞ ꠅꠃ ꠔꠤꠘꠅ ꠙꠥꠀꠞ ꠈꠣꠘ꠆ꠖꠣꠘ ꠅꠇꠟ ꠢꠣꠞꠣ ꠖꠥꠘꠤꠀꠁꠔ ꠍꠤꠔ꠆ꠞꠤ ꠉꠦꠟꠣ।
20 ꠘꠥꠢꠦ ꠈꠦꠔ-ꠈꠣꠝꠣꠞ ꠡꠥꠞꠥ ꠇꠞꠤꠀ ꠄꠇ ꠀꠋꠉꠥꠞ-ꠈꠦꠔ ꠇꠞꠟꠣ। 21 ꠀꠞ ꠀꠋꠉꠥꠞꠞ ꠡꠞꠣꠛ ꠈꠣꠁꠀ ꠐꠣꠟ ꠅꠁꠀ ꠔꠣꠝ꠆ꠛꠥꠞ ꠜꠤꠔꠞꠦ ꠃꠖꠣꠝ ꠅꠁꠀ ꠙꠠꠤ ꠞꠁꠟꠣ। 22 ꠇꠦꠘꠣꠘꠞ ꠛꠣꠚ ꠢꠣꠝꠦ ꠀꠁꠀ ꠔꠣꠞ ꠛꠣꠚꠞ ꠅꠃ ꠢꠣꠟ ꠖꠦꠈꠤꠀ ꠛꠣꠞꠦ ꠉꠤꠀ ꠔꠣꠞ ꠖꠥꠁꠅ ꠜꠣꠁꠞ ꠉꠦꠍꠦ ꠇꠁꠟ। 23 ꠅꠁꠟꠦ ꠡꠣꠝ ꠀꠞ ꠁꠀꠚꠦꠔꠦ ꠇꠣꠘ꠆ꠖꠅ ꠇꠞꠤ ꠄꠇꠈꠣꠘ ꠇꠣꠙꠠ ꠟꠁꠀ ꠙꠤꠍꠦ ꠀꠐꠤꠀ ꠛꠣꠚꠞꠦ ꠅꠃ ꠇꠣꠙꠠꠖꠤ ꠉꠥꠞꠤꠀ ꠖꠤꠟꠣ, ꠔꠣꠞꠣꠞ ꠌꠃꠈ ꠃꠟꠐꠣꠛꠣꠄ ꠕꠣꠇꠣꠄ ꠛꠣꠚꠞꠦ ꠛꠦ-ꠀꠛꠞꠥ ꠢꠣꠟꠔꠦ ꠖꠦꠈꠟꠣ ꠘꠣ। 24 ꠘꠤꠡꠣ ꠇꠝꠤ ꠎꠣꠅꠀꠞ ꠛꠣꠖꠦ ꠘꠥꠢꠦ ꠔꠣꠘ ꠙꠥꠀꠞ ꠇꠣꠘ꠆ꠒ ꠢꠥꠘꠤꠀ 25 ꠇꠁꠟꠣ, “ꠇꠦꠘꠣꠘꠞ ꠃꠙꠞꠦ ꠟꠣꠘ꠆ꠘꠔ ꠙꠠꠃꠇ, ꠢꠦ ꠔꠣꠞ ꠜꠣꠁꠀꠁꠘ꠆ꠔꠞ ꠉꠦꠍꠦ ꠉꠥꠟꠣꠝꠞ ꠉꠥꠟꠣꠝ ꠅꠁꠛ।” 26 ꠔꠣꠁꠘ ꠀꠞꠅ ꠇꠁꠟꠣ, “ꠢꠇꠟ ꠔꠣꠞꠤꠚ ꠡꠣꠝꠞ ꠝꠣꠛꠥꠖ ꠀꠟ꠆ꠟꠣꠞ, ꠇꠦꠘꠣꠘ ꠡꠣꠝꠞ ꠉꠥꠟꠣꠝ ꠅꠃꠇ। 27 ꠀꠟ꠆ꠟꠣꠄ ꠁꠀꠚꠦꠔꠞꠦ ꠛꠃꠔꠔꠣ ꠖꠦꠃꠇ꠆ꠇꠣ, ꠢꠦ ꠡꠣꠝꠞ ꠔꠣꠝ꠆ꠛꠥꠔ ꠕꠣꠇꠃꠇ, ꠀꠞ ꠇꠦꠘꠣꠘ ꠔꠣꠞ ꠉꠥꠟꠣꠝ ꠅꠃꠇ।”
28 ꠛꠣꠘꠞ ꠛꠣꠖꠦ ꠘꠥꠢ ꠀꠞꠅ ꠡꠣꠠꠦ ꠔꠤꠘ-ꠡ ꠛꠞꠍ ꠛꠣꠌꠟꠣ। 29 ꠝꠥꠐ ꠡꠣꠠꠦ ꠘꠄ-ꠡ ꠛꠞꠍ ꠛꠄꠅꠡꠅ ꠔꠣꠁꠘ ꠝꠣꠞꠣ ꠉꠦꠟꠣ।