ꠡꠝꠣꠎꠞ ꠝꠣꠘꠡꠞ ꠟꠣꠉꠤ ꠢꠎꠞꠔ ꠁꠍꠣꠞ ꠔꠣꠟꠤꠝ (১৯:১-২২:৪৬)
19
ꠔꠣꠟꠣꠇꠞ ꠝꠥꠍꠟꠣ
1 ꠅꠃ ꠔꠣꠟꠤꠝꠞ ꠛꠣꠖꠦ ꠢꠎꠞꠔ ꠁꠍꠣ ꠉꠣꠟꠤꠟ ꠎꠤꠟꠣ ꠕꠣꠇꠤ ꠎꠞ꠆ꠖꠣꠘ ꠉꠣꠋꠉꠞ ꠢꠙꠣꠞꠅ ꠄꠢꠥꠖꠤꠀ ꠎꠤꠟꠣꠞ ꠙꠥꠛ ꠄꠟꠣꠇꠣꠔ ꠀꠁꠟꠣ। 2 ꠅꠃ ꠡꠝꠄ ꠛꠃꠔ ꠝꠣꠘꠥꠡ ꠔꠣꠘ ꠈꠞꠦ ꠈꠞꠦ ꠀꠁꠟꠣ, ꠔꠣꠁꠘ ꠄꠞꠣ ꠢꠇꠟꠞ ꠛꠦꠝꠣꠞ ꠜꠣꠟꠣ ꠇꠞꠟꠣ।
3 ꠀꠞ ꠚꠞꠤꠡꠤ ꠝꠎꠛꠞ ꠇꠄꠎꠘ ꠝꠣꠘꠥꠡ ꠀꠁꠀ ꠁꠍꠣꠞꠦ ꠙꠞꠤꠇ꠆ꠇꠣ ꠇꠞꠣꠞ ꠟꠣꠉꠤ ꠎꠤꠇꠣꠁꠟꠣ, “ꠇꠃꠇ꠆ꠇꠣ ꠌꠣꠁꠘ, ꠝꠥꠍꠣ ꠘꠛꠤꠞ ꠡꠞꠤꠅꠔ ꠝꠣꠚꠤꠇ ꠇꠥꠘꠥ ꠝꠣꠘꠡꠦ ꠎꠦꠇꠥꠘꠥ ꠇꠣꠞꠘꠦ ꠔꠣꠞ ꠛꠃꠞꠦ ꠔꠣꠟꠣꠇ ꠖꠦꠅꠀ ꠎꠣꠁꠎ ꠘꠤ?” 4 ꠁꠍꠣꠄ ꠇꠁꠟꠣ, “ꠀꠙꠘꠣꠞꠣ ꠀꠟ꠆ꠟꠣꠞ ꠇꠣꠟꠣꠝꠅ ꠙꠣꠁꠍꠂꠘ ꠘꠣ ꠘꠤ, ꠀꠟ꠆ꠟꠣꠄ ꠙꠄꠟꠣ ꠀꠖꠝ ꠀꠞ ꠢꠣꠅꠀꠞꠦ ꠛꠦꠐꠣ ꠀꠞ ꠛꠦꠐꠤ ꠛꠣꠘꠣꠁ ꠙꠄꠖꠣ ꠇꠞꠍꠂꠘ, ꠔꠣꠁꠘ ꠇꠁꠍꠂꠘ, 5 ‘ꠄꠞꠟꠣꠉꠤꠃ ꠛꠦꠐꠣꠁꠘ꠆ꠔꠦ ꠔꠣꠞꠣꠞ ꠝꠣ-ꠛꠣꠚꠞꠦ ꠍꠣꠠꠤꠀ ꠛꠃꠞ ꠟꠉꠦ ꠕꠣꠇꠛꠣ, ꠔꠣꠞꠣ ꠖꠥꠁꠅꠎꠘ ꠄꠇ ꠡꠞꠤꠟ ꠅꠁꠛꠣ।’ 6 ꠄꠞꠖꠣꠄ ꠔꠣꠞꠣ ꠖꠥꠁ ꠞꠁꠔꠣ ꠘꠣꠄ, ꠄꠇ ꠇꠣꠄꠀ ꠅꠁꠛꠣ। ꠔꠦ ꠀꠟ꠆ꠟꠣꠄ ꠎꠦꠞꠣꠞꠦ ꠎꠥꠠꠣ ꠛꠣꠘ꠆ꠖꠤꠀ ꠖꠤꠍꠂꠘ, ꠝꠣꠘꠡꠦ ꠁꠔꠣꠞꠦ ꠀꠟꠉ ꠘꠣ ꠇꠞꠃꠇ।”
7 ꠔꠦꠃ ꠚꠞꠤꠡꠤ ꠅꠇꠟꠦ ꠔꠣꠘꠞꠦ ꠇꠁꠟꠣ, “ꠔꠦ ꠝꠥꠍꠣ ꠘꠛꠤꠄ ꠇꠦꠘꠦ ꠛꠣꠔꠣꠁꠍꠂꠘ, ꠔꠣꠟꠣꠇ ꠘꠣꠝꠣ ꠟꠦꠈꠤꠀ ꠛꠃꠞꠦ ꠔꠣꠟꠣꠇ ꠖꠦꠅꠀ ꠎꠣꠁꠎ?” 8 ꠔꠣꠁꠘ ꠇꠁꠟꠣ, “ꠔꠥꠝꠞꠣꠞ ꠖꠤꠟ ꠙꠣꠡꠣꠘ ꠉꠔꠤꠇꠦꠃ ꠝꠥꠍꠣꠄ ꠁ ꠅꠘꠥꠝꠔꠤ ꠖꠤꠍꠂꠘ। ꠅꠁꠟꠦ ꠙꠄꠟꠣ ꠕꠣꠇꠤ ꠁꠟꠣ ꠘꠤꠅꠝ ꠀꠍꠤꠟ ꠘꠣ। 9 ꠀꠝꠤ ꠔꠥꠝꠞꠣꠞꠦ ꠇꠁꠞꠣꠝ, ꠎꠦ ꠝꠣꠘꠡꠦ ꠎꠤꠘꠣꠞ ꠖꠥꠡ ꠍꠣꠠꠣ ꠅꠁꠘ꠆ꠘ ꠎꠦꠇꠥꠘꠥ ꠇꠣꠞꠘꠦ ꠔꠣꠞ ꠛꠃꠞꠦ ꠔꠣꠟꠣꠇ ꠖꠤꠀ ꠀꠞꠇ ꠛꠦꠐꠤꠞꠦ ꠢꠣꠋꠉꠣ ꠇꠞꠦ, ꠢꠦ ꠘꠤꠎꠦꠃ ꠎꠤꠘꠣ ꠇꠞꠦ।”
10 ꠔꠦꠃ ꠍꠣꠢꠣꠛꠤ ꠅꠇꠟꠦ ꠔꠣꠘꠞꠦ ꠇꠁꠟꠣ, “ꠎꠣꠝꠣꠁ-ꠛꠃꠞ ꠝꠣꠎꠦꠅ ꠎꠥꠖꠤ ꠅꠟꠣ ꠊꠐꠘꠣ ꠊꠐꠦ, ꠔꠦ ꠔ ꠛꠤꠀ ꠘꠣ ꠇꠞꠣꠃ ꠜꠣꠟꠣ।”
11 ꠁꠍꠣꠄ ꠔꠣꠞꠣꠞꠦ ꠇꠁꠟꠣ, “ꠢꠇꠟ ꠝꠣꠘꠥꠡ ꠔ ꠁꠟꠣ ꠞꠁꠔ ꠙꠣꠞꠦ ꠘꠣ, ꠈꠣꠟꠤ ꠀꠟ꠆ꠟꠣꠄ ꠎꠦꠞꠣꠞꠦ ꠁ ꠈꠦꠝꠔꠣ ꠖꠤꠍꠂꠘ, ꠔꠣꠞꠣꠃ ꠙꠣꠞꠦ। 12 ꠇꠥꠘꠥ ꠇꠥꠘꠥ ꠝꠣꠘꠥꠡ ꠘꠣ-ꠝꠞ꠆ꠖ ꠢꠣꠟꠔꠦꠃ ꠖꠥꠘꠤꠀꠔ ꠎꠘꠝ ꠟꠄ, ꠄꠞꠟꠣꠉꠤ ꠔꠣꠞꠣ ꠛꠤꠀ ꠇꠞꠦ ꠘꠣ। ꠀꠞ ꠇꠥꠘꠥ ꠇꠥꠘꠥ ꠎꠘꠞꠦ ꠝꠣꠘꠡꠦꠃ ꠘꠣ-ꠝꠞ꠆ꠖ ꠛꠣꠘꠣꠁꠟꠣꠄ, ꠄꠞꠖꠣꠄ ꠔꠣꠞꠣꠅ ꠛꠤꠀ ꠇꠞꠦ ꠘꠣ। ꠢꠤꠞꠛꠣꠞ ꠇꠦꠃ ꠇꠦꠃ ꠀꠍꠦ ꠛꠤꠀ-ꠡꠣꠖꠤ ꠘꠣ ꠇꠞꠤꠀ, ꠈꠣꠟꠤ ꠛꠦꠢꠦꠡ꠆ꠔꠤ ꠛꠣꠖꠡꠣꠁꠞ ꠈꠦꠎꠝꠔꠅ ꠎꠤꠘ꠆ꠖꠦꠉꠤ ꠇꠣꠐꠣꠘꠤꠞ ꠘꠤꠅꠔ ꠇꠞꠤꠟꠣꠄ। ꠔꠦ ꠁꠈꠣꠘ ꠎꠦꠞꠣ ꠀꠝꠟ ꠇꠞꠔ ꠙꠣꠞꠦ, ꠔꠣꠞꠣ ꠀꠝꠟ ꠇꠞꠃꠇ।”
ꠢꠥꠞꠥ ꠢꠥꠞꠥꠔ꠆ꠔꠣꠁꠘ꠆ꠔꠞ ꠛꠦꠙꠣꠞꠦ ꠔꠣꠟꠤꠝ
13 ꠛꠣꠖꠦ ꠝꠣꠘꠡꠦ ꠢꠥꠞꠥ ꠢꠥꠞꠥ ꠢꠥꠞꠥꠔ꠆ꠔꠣꠁꠘꠞꠦ ꠟꠁꠀ ꠁꠍꠣꠞ ꠉꠦꠍꠦ ꠀꠁꠟꠣ, ꠔꠣꠞꠣ ꠌꠣꠁꠟꠣ ꠔꠣꠁꠘ ꠎꠣꠘꠥ ꠢꠥꠞꠥꠔ꠆ꠔꠣꠁꠘ꠆ꠔꠞ ꠝꠣꠕꠣꠉꠥ ꠀꠔꠣꠁ ꠖꠤꠀ ꠖꠥꠀ ꠇꠞꠂꠘ। ꠅꠁꠟꠦ ꠍꠣꠢꠣꠛꠤ ꠅꠇꠟꠦ ꠄꠞꠣꠞꠦ ꠛꠇꠣ-ꠎꠇꠣ ꠇꠞꠟꠣ। 14 ꠁꠔꠣ ꠖꠦꠈꠤꠀ ꠔꠣꠁꠘ ꠇꠁꠟꠣ, “ꠢꠥꠞꠥꠔ꠆ꠔꠣꠁꠘꠞꠦ ꠀꠐꠇꠣꠁꠅ ꠘꠣ, ꠔꠣꠞꠣꠞꠦ ꠀꠝꠣꠞ ꠉꠦꠍꠦ ꠀꠁꠔꠦ ꠖꠦꠅ। ꠀꠟ꠆ꠟꠣꠞ ꠛꠣꠖꠡꠣꠁ ꠔ ꠄꠞꠣꠞ ꠟꠣꠈꠣꠘ ꠝꠣꠘꠡꠞ ꠟꠣꠉꠤꠃ।” 15 ꠢꠥꠞꠥꠔ꠆ꠔꠣꠁꠘ꠆ꠔꠞ ꠝꠣꠕꠣ ꠀꠔꠣꠁꠀ ꠖꠥꠀ ꠇꠞꠤꠀ ꠢꠣꠞꠟꠦ, ꠔꠣꠁꠘ ꠢꠤꠘ ꠕꠣꠇꠤ ꠉꠦꠟꠣꠉꠤ।
ꠉꠞꠤꠛ ꠀꠞ ꠗꠘꠤꠞ ꠛꠦꠢꠦꠡ꠆ꠔ
16 ꠛꠣꠖꠦ ꠄꠇ ꠎꠥꠀꠘ ꠛꠦꠐꠣꠄ ꠀꠁꠀ ꠔꠣꠘꠞꠦ ꠎꠤꠇꠣꠁꠟ, “ꠢꠥꠎꠥꠞ, ꠀꠈꠦꠞꠣꠔ ꠙꠣꠅꠀꠞ ꠟꠣꠉꠤ ꠀꠝꠤ ꠇꠥꠘ ꠢꠇ ꠇꠣꠝ ꠇꠞꠔꠣꠝ?” 17 ꠁꠍꠣꠄ ꠇꠁꠟꠣ, “ꠢꠇ ꠇꠣꠝꠞ ꠛꠦꠙꠣꠞꠦ ꠀꠝꠣꠞꠦ ꠇꠦꠘꠦ ꠎꠤꠇꠣꠁꠞꠣꠄ? ꠢꠇ ꠔ ꠈꠣꠟꠤ ꠄꠇꠎꠘꠃ ꠀꠍꠂꠘ, ꠔꠥꠝꠤ ꠀꠈꠦꠞꠣꠔ ꠙꠣꠁꠔꠦ ꠌꠣꠁꠟꠦ, ꠔꠣꠘ ꠢꠇꠟ ꠢꠥꠇꠥꠝ-ꠀꠢꠇꠣꠝ ꠀꠝꠟ ꠇꠞꠅ।” 18 ꠢꠃ ꠎꠥꠀꠘꠦ ꠇꠁꠟ, “ꠢꠥꠎꠥꠞ, ꠇꠥꠘ ꠇꠥꠘ ꠢꠥꠇꠥꠝ ꠝꠣꠘꠔꠣꠝ?”
ꠔꠣꠁꠘ ꠇꠁꠟꠣ, “ꠈꠥꠘ ꠇꠞꠤꠅ ꠘꠣ, ꠎꠤꠘꠣ ꠇꠞꠤꠅ ꠘꠣ, ꠌꠥꠞꠤ ꠇꠞꠤꠅ ꠘꠣ, ꠝꠤꠍꠣ ꠡꠣꠇ꠆ꠇꠤ ꠖꠤꠅ ꠘꠣ, 19 ꠝꠣ-ꠛꠣꠚꠞꠦ ꠁꠎ꠆ꠎꠔ ꠇꠞꠤꠅ ꠀꠞ ꠀꠞꠤ-ꠚꠞꠤꠞꠦ ꠘꠤꠎꠞ ꠟꠣꠈꠣꠘ ꠝꠣꠄꠀ ꠇꠞꠤꠅ।”
20 ꠛꠦꠐꠣꠄ ꠇꠁꠟ, “ꠍꠣꠛ, ꠁꠔꠣ ꠔ ꠀꠝꠤ ꠄꠝꠘꠦꠃ ꠀꠝꠟ ꠇꠞꠤꠀꠞ, ꠅꠁꠟꠦ ꠀꠞ ꠇꠤꠔꠣ ꠇꠞꠔꠣꠝ ꠇꠃꠇ꠆ꠇꠣ?” 21 ꠔꠦꠃ ꠁꠍꠣꠄ ꠔꠣꠞꠦ ꠇꠁꠟꠣ, “ꠔꠥꠝꠤ ꠎꠥꠖꠤ ꠡꠥꠟ꠆ꠟꠀꠘꠣ ꠈꠣꠐꠤ ꠅꠁꠔꠣꠄ ꠌꠣꠅ, ꠔꠦ ꠔꠥꠝꠣꠞ ꠛꠣꠠꠤꠔ ꠎꠣꠅ, ꠉꠤꠀ ꠔꠥꠝꠣꠞ ꠢꠇꠟ ꠗꠘ-ꠍꠣꠝꠣꠘꠣ ꠛꠦꠌꠤꠀ ꠉꠞꠤꠛ-ꠖꠥꠈꠤꠞꠦ ꠛꠤꠟꠣꠁ ꠖꠦꠅ। ꠔꠦꠃ ꠔꠥꠝꠤ ꠛꠦꠢꠦꠡ꠆ꠔꠅ ꠗꠘ-ꠍꠣꠝꠣꠘꠣ ꠙꠣꠁꠛꠣꠄ। ꠄꠞꠛꠣꠖꠦ ꠀꠁꠀ ꠀꠝꠣꠞ ꠃꠝ꠆ꠝꠔ ꠅꠁꠅ।” 22 ꠁꠈꠣꠘ ꠢꠥꠘꠤꠀ ꠛꠦꠐꠣ ꠛꠦꠎꠣꠞ ꠅꠁꠀ ꠉꠦꠟꠉꠤ, ꠔꠣꠞ ꠔ ꠛꠃꠔ ꠗꠘ-ꠍꠣꠝꠣꠘꠣ ꠀꠍꠤꠟ।
23 ꠔꠦꠃ ꠁꠍꠣꠄ ꠔꠣꠘ ꠍꠣꠢꠣꠛꠤ ꠅꠇꠟꠞꠦ ꠇꠁꠟꠣ, “ꠀꠝꠤ ꠢꠣꠍꠣ ꠇꠕꠣ ꠇꠁꠞꠣꠝ, ꠗꠘꠤ ꠝꠣꠘꠥꠡ ꠀꠟ꠆ꠟꠣꠞ ꠛꠣꠖꠡꠣꠁꠔ ꠢꠣꠝꠣꠘꠤ ꠛꠠ ꠝꠡꠇꠤꠟ। 24 ꠢꠥꠘꠅ, ꠗꠘꠤ ꠝꠣꠘꠥꠡ ꠀꠟ꠆ꠟꠣꠞ ꠛꠣꠖꠡꠣꠁꠔ ꠢꠣꠝꠣꠘꠤꠞ ꠌꠣꠁꠔꠦ, ꠍꠥꠁꠞ ꠚꠥꠠꠦꠖꠤ ꠃꠐ ꠢꠣꠝꠣꠘꠤ ꠀꠞꠅ ꠡꠥꠎꠣ।” 25 ꠁꠈꠣꠘ ꠢꠥꠘꠤꠀ ꠍꠣꠢꠣꠛꠤ ꠅꠇꠟ ꠔꠣꠁꠎ꠆ꠎꠥꠛ ꠅꠁꠀ ꠇꠁꠟꠣ, “ꠔꠦ ꠇꠥꠘ ꠝꠣꠘꠥꠡ ꠘꠣꠎꠣꠔ ꠢꠣꠍꠤꠟ ꠇꠞꠛ, ꠇꠦ ꠞꠦꠢꠣꠁ ꠙꠣꠁꠛ?” 26 ꠔꠣꠁꠘ ꠄꠞꠣꠞ ꠛꠣꠄ ꠌꠣꠁꠀ ꠇꠁꠟꠣ, “ꠝꠣꠘꠡꠞ ꠟꠣꠉꠤ ꠅꠡꠝ꠆ꠛꠛ ꠅꠁꠔ ꠙꠣꠞꠦ, ꠅꠁꠟꠦ ꠀꠟ꠆ꠟꠣꠞ ꠘꠎꠞꠅ ꠁꠔꠣ ꠔ ꠝꠣꠝꠥꠟꠤ। ꠔꠣꠁꠘ ꠢꠇꠟꠔꠣꠃ ꠙꠣꠞꠂꠘ।” 27 ꠅꠃ ꠡꠝꠄ ꠙꠤꠔꠞꠦ ꠎꠤꠇꠣꠁꠟꠣ, “ꠢꠥꠎꠥꠞ, ꠀꠝꠞꠣ ꠔ ꠢꠇ꠆ꠇꠟꠔꠣ ꠚꠣꠟꠣꠁ ꠕꠁꠀ ꠀꠙꠘꠣꠞ ꠈꠞꠦ ꠀꠁꠍꠤ। ꠔꠦ ꠀꠝꠞꠣ ꠇꠤꠔꠣ ꠙꠣꠁꠝꠥ?”
28 ꠁꠍꠣꠄ ꠇꠁꠟꠣ, “ꠀꠝꠤ ꠔꠥꠝꠞꠣꠞꠦ ꠢꠣꠍꠣ ꠇꠕꠣ ꠇꠁꠞꠣꠝ, ꠔꠥꠝꠞꠣ ꠎꠣꠞꠣ ꠀꠝꠣꠞ ꠃꠝ꠆ꠝꠔ ꠅꠁꠍ, ꠀꠝꠤ ꠛꠤꠘ-ꠀꠖꠝ ꠎꠤꠘ꠆ꠖꠣ ꠅꠁꠀ ꠎꠦꠛꠟꠣ ꠀꠟ꠆ꠟꠣꠞ ꠛꠣꠖꠡꠣꠁꠞ ꠉꠖꠤꠔ ꠛꠁꠝꠥ, ꠅꠃ ꠡꠝꠄ ꠔꠥꠝꠞꠣꠅ ꠀꠝꠣꠞ ꠟꠉꠦ ꠅꠁꠀ ꠛꠣꠞꠅꠐꠣ ꠔꠈ꠆ꠔꠅ ꠛꠁꠛꠣꠄ, ꠛꠁꠀ ꠛꠘꠤ ꠁꠍꠞꠣꠁꠟꠞ ꠛꠣꠞꠅ ꠉꠥꠡ꠆ꠐꠤꠞ ꠛꠤꠌꠣꠞ ꠇꠞꠛꠣꠄ। 29 ꠢꠥꠘꠅ, ꠎꠦ ꠝꠣꠘꠡꠦ ꠀꠝꠣꠞ ꠟꠣꠉꠤ ꠘꠤꠎꠞ ꠛꠣꠠꠤ-ꠊꠞ, ꠝꠣ-ꠛꠣꠚ, ꠜꠣꠁ-ꠛꠁꠘ, ꠙꠥꠀ-ꠙꠥꠠꠤ, ꠀꠞ ꠎꠝꠤ-ꠝꠤꠞꠣꠡ ꠚꠣꠟꠣꠁꠀ ꠀꠁꠍꠦ, ꠢꠦ ꠅꠃ ꠖꠥꠘꠤꠀꠔ ꠁꠔꠣꠞ ꠄꠇ-ꠡ ꠉꠥꠘ ꠛꠦꠡꠤ ꠙꠣꠁꠛ, ꠄꠞꠟꠉꠦ ꠀꠈꠦꠞꠅ ꠙꠣꠁꠛ। 30 ꠅꠁꠟꠦ ꠅꠈꠘ ꠎꠦꠞꠣ ꠀꠉꠞ ꠇꠣꠔꠣꠞꠅ ꠀꠍꠦ, ꠄꠞꠣꠞ ꠛꠃꠔ ꠎꠘ ꠈꠞꠦ ꠙꠠꠤꠎꠤꠛ, ꠀꠞ ꠈꠞꠞ ꠇꠣꠔꠣꠞꠞ ꠛꠃꠔ ꠎꠘ ꠀꠉꠦ ꠀꠁꠛ।”